ভাৰতীয় ষ্টেইট বেংকৰ দদৰা শাখাৰ বিষয়া জুনু শৰ্মাক ৰাজপথত গুলীয়াই হত্যা কৰাৰ ইতিমধ্যে ৭২ ঘণ্টা পাৰ হৈ যোৱাৰ পিছতো আৰক্ষীয়ে হত্যাকাৰীৰ একো শুংসূত্ৰই উলিয়াব পৰা নাই।
কামৰূপৰ অতিৰিক্ত আৰক্ষী অধীক্ষক সঞ্জীৱ কুমাৰ শইকীয়াই নৰ্থ-ইষ্ট নাওক জানিবলৈ দিয়ামতে, বৰ্তমানলৈ আৰক্ষীৰ হাতত কোনো তথ্য আহি পৰা নাই। আনকি নতুনকৈ আন কোনো লোককে জেৰা চলোৱা নাই।
উল্লেখযোগ্য যে ১০ অক্তোবৰত অচিনাক্ত বন্দুকধাৰীয়ে শীতল মস্তিষ্কৰে হত্যা কৰিছিল ষ্টেইট বেংকৰ দদৰা শাখাৰ বিষয়া জুনু শৰ্মাক।
আনহাতে, আততায়ীৰ হাতত নিহত বিষয়াগৰাকীৰ স্বামীয়ে সন্দেহ কৰে যে বেংকটোৰ বিত্তীয় কেলেংকাৰিৰ ফাইলত হাত দিয়া বাবেই তেওঁ কাৰোবাৰ টাৰ্গেট হ'ল।
মন কৰিব লগীয়া যে ঘটনা সন্দৰ্ভত জুনু শৰ্মাৰ গাড়ী চালক প্ৰদীপ কলিতাক শোধা-পোচা কৰিছিল আৰক্ষীয়ে। ইয়াৰ উপৰি তেওঁ ব্যৱহাৰ কৰা গাড়ীখনো আৰক্ষীয়ে তন্ন তন্নকৈ পৰীক্ষা কৰে। ইয়াৰোপৰি বেংকটোৰ শাখা পৰিচালক পূৰ্ণ সিনহাকো আৰক্ষীয়ে ইতিমধ্যে জেৰা কৰিছে। লগতে বেংকটোত জুনু শৰ্মাই কৰা কামসমূহৰ ওপৰত আৰক্ষীয়ে এটা পৰ্য্যৱেক্ষণ কৰা বুলিও জনায়।
তাৰ পিছতো আৰক্ষীয়ে হত্যাকাৰীৰ শুংসূত্ৰ উলিওৱাত সফলতা লাভ কৰিব পৰা নাই।
ইপিনে, জুনু শৰ্মাৰ হত্যাকাণ্ড সংঘটিত হোৱাৰ পাছতে অসম আৰক্ষীৰ সঞ্চালক প্ৰধান কুলধৰ শইকীয়াই এই ঘটনা পূৰ্বপৰিকল্পিত আৰু ই চুপাৰি কিলাৰৰ দ্বাৰা সংঘটিত হোৱা বুলি সন্দেহ প্ৰকাশ কৰিছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
